Il-politika trid tibqa' għaddejja. Tibqa' tiżviluppa fuqha nfisha f'dak li kienet, f'dak li tħoss li hija u dak li tispira li tmur għalih. Partit, biex jibqa' rilevanti għalih innifsu u għal dawk li qed jirrappreżenta jrid bilfors jibqa' għaddej bi proċess ta' ħsieb. Wieħed ta' djalogu intern u estern u diskussjoni fuq punti li jimmeritaw dan. Partit demokratiku kristjan m'huwiex wieħed fundamentalista u anqas ma huwa wieħed assolutista. Huwa ġabra ta' bnedmin li jridu f'daqqa jidderieġu ruħhom u fl-istess ħin ikunu huma ta' direzzjoni għall-oħrajn. Biex nimxu 'l quddiem irridu nkunu lkoll f'daqqa. Meta xi ħadd jimxi għal rasu mingħajr ma jkellem lill-oħrajn jitlef minn dan il-valur importanti. Is-sigriet tal-Partit Nazzjonalista fil-passat reċenti kien proprju li rnexxielu jġib qbil intern u dan b'diskussjoni sħiħa. Tul din il-ġimgħa ftakarna fl-anniversarju tat-twelid ta' Don Luigi Sturzo, li twieled fis-26 ta' Novembru 1871. Bniedem li influwenza l-politika taljana u tagħna. Wieħed li ħalla warajh diversi kitbiet li numru ta' drabi terġa', fortunatament, issibhom kwotati f'diskorsi u dibattiti importanti. Il-linja moderata diretta u dik li permezz tagħha l-insara sabu mod kif jieħdu sehem fil-ħajja politika mingħajr ma jitilfu, anzi proprju biex iwettqu, it-twemmin tagħhom. Il-politika għandha ħafna aspetti, però min jidħol għaliha bla prinċipji u bla direzzjoni jispiċċa jwettaq dak li ma għandux. Il-Partit Nazzjonalista ħares li jkollu żewġ linji gwida għalih: l-ewwel, li l-maltin ikollhom l-indipendenza u jmexxu lil pajjiżhom – ; it-tieni, li jispiraw irwieħhom fil-politika tagħhom mill-enċikliċi soċjali l-iktar progressivi tal-Knisja Kattolika – Il-partit ma ppruvax ikun u lanqas kien wieħed li jaċċetta biss lill-kattoliċi prattikanti. Kien u għadu dak li niddeskrivu bħala demokristjan. Il-partit ma kienx wieħed liberali u anqas konservattiv. Proprju għalhekk li baqa' wieħed rilevanti. Wieħed li jappella għall-faxex kollha tas-soċjetà, li jimmira li jgħolli lil min huwa taħt mingħajr ma joqgħod iniżżel lil ħaddieħor. Fid-dikjarazzjoni tal-Auberge d'Aragon tas-16 ta' Jannar 1926 insibu proprju hekk fost l-għanijiet tagħna: " Kliem li jindikaw li l-partit kien dejjem wieħed li jħares 'il quddiem b'viżjoni soċjali u nisranija. Ma kienx wieħed li jħares l-interessi ta' setturi ristretti tas-soċjetà, fejn l-aġenda hija biss dak li jridu huma jew dak li jaqbel lilhom. Il-ġustizzja u l-libertà dejjem ġew imħaddna f'bilanċ u b'attenzjoni. Fost id-drama, l-aġitazzjoni u d-diskors xejn tajjeb li kellna fil-Parlament tul din il-ġimgħa, il-Partit Nazzjonalista sab il-ħin li jkompli jifforma l-ħsieb tiegħu u jiftaħ lejn iktar dibattitu mas-soċjetà. Fil-maltemp qawwi li kien għaddej minnu l-pajjiż barra u ġewwa dik il-Kamra, xorta ħassejna li għandna nkomplu bil-programm tagħna. Dak li nimxu fil-programm tagħna. Partit fl-oppożizzjoni għandu l-arloġġ tiegħu u l-ħin lil ħadd ma jistenna. Jew jagħmel użu tajjeb minnu inkella jitlef minn opportunitajiet. Aħna nifhmu li s-soċjetà mhix imdorrija bil-pubblikazzjoni ta' dokumenti programmatiċi mill-partit tal-oppożizzjoni. Il-verità hija li jippreferi u jistenna li dan isir b'aktar attenzjoni mill-Gvern. Biss dan ma jfissirx li ma għandux jinfetaħ kapitolu ġdid u wieħed li jibda jibni fiduċja fejn qabel ma kienx hemm. Fiduċja: l-ewwel fil-politiċi, u t-tieni fil-Partit Nazzjonalista. Fl-aħħar ħames snin, il-partit li huwa llum fil-Gvern ta' lil ħafna x'jifhmu li għandu ħafna programmi lesti. Ta ukoll l-impressjoni li ma jaqbilx titkellem fuq dak li għadek trid twettaq għax inkella, min ikun qiegħed imexxi jeħodlok l-ideat u ma jkunx hemm paġni ġodda. Sfortunatament ilkoll qed naraw li dan il-Gvern qiegħed proprju jfalli fuq dan il-punt. Tant ma ħasibx biżżejjed u tant ħalla kollox għal wara li issa li qiegħed fis-siġġu tal-poter qed narawh ibati biex imexxi u jirnexxi. Il-pajjiż m'għadux dak li kien fil-passat. Sar ferm iktar komplikat u delikat u allura passi 'l quddiem iridu jkunu maħsuba u kalkulati ferm tajjeb. Żgur li ma jiġux mil-lum għal għada, imma b'ħafna attenzjoni għad-dettall. Biex iseħħ dan trid tibda minn xi mkien u ħames snin, kif ilkoll nafu, m'humiex biżżejjed biex twettaq bidliet verament tajba u li jwettqu l-ġid lill-poplu tagħna. Din il-ġimgħa, il-partit ippubblika dokument interessanti, dirett u miktub b'sempliċità effettiva bit-titolu "An Economy for the People". Taħt id-direzzjoni tad-deputat tagħna Claudio Grech ġie għad-dawl u għad-diskussjoni l-aspett ekonomiku tal-pajjiż. Il-punti huma interessanti u jimmeritaw diskussjoni tajba. Biss jibdew u jispiraw ruħhom mill-kitbiet tal-Papa Franġisku fl-enċiklika tiegħu fejn jgħid: " Minn dan fid-dokument insibu kwantità ta' punti rilevanti li jimmeritaw attenzjoni sabiex wieħed iħares 'il quddiem sabiex ikollu ekonomija li hija għas-servizz tal-bniedem. Id-dokument iħares b'mod partikolari għal dak li għandnau l-isfidi li ser ikollna. Hemm insibu b'mod partikolari li " Seba' żoni ta' prijorità li diġà qed nidentifikaw li hemm bżonn li jiġu indirizzati aħjar illum u għada pitgħada. Passi importanti li jitolbu attenzjoni u ser jieħdu iktar ħin għad-dibattitu fis-snin li ġejjin. Hemm il-Partit Nazzjonalista diġà qiegħed juri ruħu kapaċi jipprepara għall-futur. Minkejja kull kritika li tista' ssirilna, il-fatti qegħdin juru li aħna għadna partit ħaj li jħares 'il quddiem fis-sewwa.
Ħajja l-politika tagħna